Robert MacNeil: Govorite li američki?
U svojoj novoj knjizi “Govorite li američki?” autor se osvrće i na one koji oplakuju ono što smatraju propašću engleskog u Americi
“Govorite li američki?”, nova je knjiga novinara Roberta MacNeila koji je rođen u Kanadi. MacNeil u svojoj knjizi istražuje kako su useljavanje, tehnologija i drugi čimbenici promijenili način na koji Amerikanci pričaju engleski. Robert MacNeil kaže da engleski jezik predstavlja veliki izazov ljudima diljem svijeta. "Za sve strance koji ga žele naučiti engleski jezik je težak. Na primjer u jednom hotelu u Egiptu piše: "Gosti ne moraju brinuti o vodi, sva je voda prošla kroz upravu”. Amerikancu ili bilo kojoj drugoj osobi kojoj je engleski matični jezik to zvuči jako smiješno jer ispada da je voda prošla kroz tijelo direktora. Niti jedna osoba koja engleski govori od rođenja ne bi tako pogriješila, mada je ta rečenica gramatički potpuno ispravna. Robert MacNeil dodaje da je jedan od razloga zašto je engleski postao toliko iznijansiran to što se oblikuje u zemlji koja prolazi kroz brze demografske promjene. "Toliko vokabulara u američkom enleskom dolazi od imigranata odnosno iz njemačkog, jidiša, talijanskog, nizozemskog i drugih izvora imigracije. Naravno tu je i španjolski jer su Meksikanci nekada vladali i živjeli u danas jugozapadnom dijelu Sjedinjenih Država". Robert MacNeil dodaje da su Sjedinjene Države mobilno društvo u kojem se jedna sedmina stanovnika preseli svake godine. Mladi koji se sa svojm roditeljima sele iz ruralnih područja u predgrađa i gradove često se nađu pod pritiskom svojih vršnjaka da se počnu izražavati određenim gradskim slengom. U svojoj novoj knjizi “Govorite li američki?” osvrće se i na one koji oplakuju ono što smatraju propašću engleskog u Americi. "Želja nekih ljudi da kontroliraju jezik datira od 17. stoljeća u Britaniji. Ti ga ljudi žele kontrolirati jer misle da postaje zbrkan. Ljudi poput Daniela Defoa, autora “Robinsona Cruseoea” i Jonathana Swifta, pisca “Guliverovih putovanja”, bili su među onima koji su vjerovali da je engleski jezik izmakao kontroli u doba Shakespearea te da ga treba zaštititi od previše inovacija. Daniel Defoe je, vjerovali ili ne, želio da izmišljanje nove riječi bude smatrano ozbiljnim krivičnim djelom kao što bi bilo krivotvorenje novca". Gospodin MacNeil dodaje da se škole nalaze na udaru kritike zato što odustaju od rigoroznog pridržavanja gramatičke discipline, a medije kritiziraju zato što koriste previše neslužbenih i nestandardnih izraza. Prije 20 godina Robert MacNeil je pisao o promjenama u engleskom jeziku u svojoj knjizi “Priča o engleskom”. Danas, gledajući u budućnost, on kaže da će u sljedećih 20 godina u Sjedinjenim Državama doći do novih promjena u engleskom jeziku, a da će glavnu ulogu u tome imati – tehnologija.